Studim i ri: Duhani ndikon tek krijimi i vartësisë nga droga të tjera
Studiuesit kanë zbuluar ritme më të larta të marrjes së kokainës dhe krijimin e vartësisë më problematike tek duhan-pirësit.
Një studim i ri i Universitetit të Kolumbias nënvizon rolin e duhanit në krijimin e vartësisë nga kokaina. Korrespondenti Art Chimes shpjegon se studimi tregon se nikotina shërben shpesh si porta e ekspozimit të organizmit ndaj llojeve të tjera të drogës si në kontekstin biologjik, ashtu edhe social: Amir Levine thotë se janë zbuluar prova që dëshmojnë hipotezën e nikotinës si portë ekspozimi, si për shembull fakti që adoleshentët e fillojnë marrjen e drogës, në takime sociale ku pinë duhan dhe alkool. Fillimisht eksperimentohet me marihuanën dhe më pas me droga edhe më të rënda. Studiuesit zhvilluan eksperimente me minjtë, duke u hedhur nikotinë në ujë. Më pas u injektuan minjve kokainë dhe krahasuan sjelljen e minjve që kishin marrë më parë nikotinë me ata që u injektuan me kokainë, por pa iu dhënë më parë nikotina. Zoti Levine thotë se kërkuesit dalluan ndryshim edhe kur sasia e nikotinës ishte shumë e vogël. Bashkautori dhe laureati i Çmimit Nobel, Eric Kandel shton se nikotina rrit në mënyrë dramatike efektin e kokainës. Nikotina, shpjegon studiuesi Amir Levine, ka një efekt të drejtpërdrejtë tek ADN-ja, duke i ekspozuar gjenet që lidhen me vartësinë nga substancat kimike. Bashkautori Erik Kandel thotë se një analizë më e thellë e procesit biologjik të vartësisë nga substanca kimike mund të çojë në zbulimin e kurave më të efektshme: Studimi është botuar në revistën “Science Translational Medicine”. Autorët shkruajnë në këtë revistë se kërkimet theksojnë nevojën për programe më të efektshme kundër duhanit, veçanërisht të përqendruara tek rinia.